പെഗസിസ് ഫോണ് ചോര്ത്തല് പൊതുതാത്പര്യ ഹര്ജികളില് വാദം നാളെ പെഗസിസ് ഫോണ് ചോര്ത്തലില് അന്വേഷണം ആവശ്യപ്പെട്ട പൊതുതാത്പര്യ ഹര്ജികളില് സുപ്രിംകോടതി നാളെ വിധി പറയും. രാവിലെ 10.30ന് ചീഫ് ജസ്റ്റിസ് എന് വി രമണ അധ്യക്ഷനായ ബെഞ്ചാണ് കേസില് വിധി പറയുന്നത്. മുതിര്ന്ന മാധ്യമപ്രവര്ത്തകരായ എന് റാം, ശശികുമാര്, ജോണ് ബ്രിട്ടാസ് എംപി തുടങ്ങിയവരാണ് അന്വേഷണമാവശ്യപ്പെട്ട് സുപ്രിംകോടതിയെ സമീപിച്ചത്. അന്വേഷണത്തിന് സ്വന്തം നിലയില് സാങ്കേതിക വിദഗ്ധ സമിതി രൂപീകരിക്കുമെന്ന് ചീഫ് ജസ്റ്റിസ് നേരത്തെ തന്നെ സൂചന നല്കിയിരുന്നു. ചാരസോഫ്റ്റ് വെയര് ഉപയോഗിച്ചോ എന്നതില് കേന്ദ്രസര്ക്കാര് സുപ്രിംകോടതിക്ക് മറുപടി നല്കിയിരുന്നില്ല. പൊതുതാത്പര്യവും രാജ്യസുരക്ഷയും മുന്നിര്ത്തി അധിക സത്യവാങ്മൂലം സമര്പ്പിക്കാന് കഴിയില്ല എന്ന നിലപാടാണ് കേന്ദ്രസര്ക്കാര് സ്വീകരിച്ചത്. ദേശീയ സുരക്ഷ കണക്കിലെടുത്ത് എല്ലാ കാര്യങ്ങളും വെളിപ്പെടുത്താനാകില്ലെന്നും ഒരു സമിതിക്ക് രൂപം നല്കിയാല് അതിന് മുന്പില് എല്ലാം വിശദീകരിക്കാമെന്നും കേന്ദ്രം കോടതിയെ അറിയിച്ചിരുന്നു. Read Also : പെഗസിസ് ഫോണ് ചോര്ത്തല് സാങ്കേതിക വിദഗ്ധ സമിതി രുപീകരിക്കും, ഉത്തരവ് അടുത്തയാഴ്ച: സുപ്രിംകോടതി അതേസമയം ദേശീയ സുരക്ഷയെ കുറിച്ചോ പ്രതിരോധകാര്യങ്ങളെ കുറിച്ചോ ഒന്നും പറയാന് സര്ക്കാരിനെ നിര്ബന്ധിക്കില്ലെന്ന് കോടതി നേരത്തെ വ്യക്തമാക്കിയിരുന്നു. സുരക്ഷയിലോ പ്രതിരോധ കാര്യങ്ങളിലോ യാതൊരു ഇടപെടലും നടത്തില്ലെന്ന് പറഞ്ഞ സുപ്രിംകോടതി ഹര്ജിക്കാര് ഉന്നയിക്കുന്ന ദേശീയ സുരക്ഷയെ ബാധിക്കാത്ത ചിലചോദ്യങ്ങള്ക്ക് മറുപടി നല്കുന്നതില് എന്താണ് തടസ്സമെന്നും ചോദിച്ചിരുന്നു.